FNB Wines2Whales-bergfietswedren: die mooiste roete | rooi rose FNB Wines2Whales-bergfietswedren: die mooiste roete | rooi rose
FNB Wines2Whales-bergfietswedren: die mooiste roete
Daar is verskeie maniere om van Lourensford Wynlandgoed in Somerset-Wes tot in Onrust te kom. Daar is die kortpad op die N2-snelweg, of die prentjiemooi seeroete met 'n asemrowende uitsig oor die Atlantiese Oseaan en fynbos in die omgewing. Op 'n mooi dag moet jy maar ekstra tyd inreken, want dan ruk al wat leef en beef op om die klein strandjies langs die pad toe te pak. Deur Anet Schoeman
Soek jy 'n opsie met byna geen verkeer in sig nie wat 13 wynplase, 26 private plase, ses berge, historiese paaie en bergpasse insluit? Dan is die FNB Wines2Whales-bergfietswedren net die ding. Dit gaan jou weliswaar 'n bietjie langer neem om die eindpunt by die karavaanpark in Onrust te bereik. Drie dae om presies te wees en 201 km.
• Dag een: 68 km met 1 420 m klim
• Dag twee: 64 km met 1 400 m klim
• Dag drie: 69 km met 1 200 m klim
Boonop kan ryers tussen drie wedrenne kies wat almal oor dieselfde afstand gery word, maar op verskillende soorte ryers fokus. Die rustiger Adventure is van 4-6 November en die Ride van 7-9 November. Die Race (11-13 November), is vir die blitsiges. Daar is net 600 spanne van twee per wedren en almal ry dieselfde roete, dis net die pas wat gaan verskil!
Die ander voordeel is dat jy albei aande in dieslfde tentedorp by Oak Valley Wine Estate in Elgin-Grabouw slaap. Wines2Whales is een van die gewildstes op die jaarlikse sportkalender en fietsryers slaan behoorlik vuis om in hierdie opwindende wedren te deel. Dis geen verrassing nie, want dit moet een van die mooiste gedeeltes in Suid-Afrika wees waar jy met jou fiets kan ry.
rooi rose was gelukkig genoeg om 'n inskrywing te kry en ek sal oor die volgende maand berig or hoe my voorbereidings verloop en natuurlik hoe die wedren afloop.
Moet egter nie dink dis 'n Sondagskoolpiekniek nie. Kyk jy na die beeldmateriaal op die webwerf, is daar genoeg modder om 'n seekoei gelukkig te hou en gemeet aan die persentasie modder op die ryers, het hulle presies gedoen wat seekoeie doen – in die modder gerol …
Daar is hope opwindende hindernisse soos laaaaang bruggies, hoë stellasies en "berm"-houtbruggies. Ek vermoed dís waar ryers modder koop. Ek is nie seker of die teenwoordigheid van wynplase in die omgewing 'n effek op mens se vaardighede kan hê nie.